Samsung steek stok in wiel van TV-plunderaars | Maroela Media
Samsung Suid-Afrika het gesorg dat plunderaars wat in Julie vanjaar Samsung-televisiestelle in KwaZulu-Natal (KZN) gebuit het, 'n slegte "verrassing" gaan kry wanneer hulle dié toestelle probeer aanskakel.
Volgens Mike van Lier, direkteur van verbruikerselektronika by Samsung Suid-Afrika, is 'n ingeboude versperringstelsel genaamd TV Block reeds op 11 Julie op alle toestelle wat uit hulle Cato Ridge-verspreidingsentrum in KZN gesteel is, geaktiveer.
Die maatskappy het verduidelik dat TV Block in werking tree sodra die gebruiker van 'n gesteelde Samsung-televisiestel dit aan die internet wil koppel om dit sodoende aan te skakel.
Sodra die televisiestel aan die internet gekoppel is, word dit deur Samsung se bediener geïdentifiseer aan sy reeksnommer en word die versperring geaktiveer, wat al die funksies van die toestel afskakel.
Sou dit gebeur dat 'n kliënt se televisiestel verkeerdelik versper word, kan Samsung die toestel se funksies heraktiveer sodra 'n koopbewys en 'n televisielisensie getoon kan word.
"As organisasie erken ons die sleutelrol wat ons speel om ons kliënte gemoedsrus te gee. As ons saamwerk, kan ons die ongekende ontwrigting aan sakeondernemings, wat onlangs deur soveel van ons ervaar is, oorkom.
"Dié tegnologie speel 'n positiewe rol te midde van dié uitdagings, en sal ook voortaan vir die bedryf en die kliënte van nut wees," het Van Lier gesê.
Oh jitte, hier kom vet pret en ek kan nie wag om te sien wat volg nie – ha ha ha ha
En as jy die tv aanskakel sonder enige internet verbinding? So as jy nie die tv gebruik vir internetfunksies nie, beteken die versperring zero. Boonop dink ek die versperring chippie is al lankal deur die skelms uitgefigure/verwyder. Nee wat, dit gaan nie keer dat die tv gebruik word nie. Wat wel kan werk, is as die tv "by default" gedeaktiveer word by die fabriek en slegs geaktiveer kan word by die handelaar waar jy dit koop.